google/wiki40b huggingface dataset:
UltraSPARC

Arkitektur

UltraSPARC var den første implementasjonen av spesifikasjonen SPARC versjon 9, som ble publisert i 1992. Denne manualen beskriver en 64-biter arkitektur av typen SPARC.

Produksjonsprosess

UltraSPARC bestod av 5.2 millioner transistorer. Av disse ble 3.4 millioner transistorer benyttet til logiske kretser, mens resten ble brukt til å implementere hurtigminne. Den ble fabrikkert ved hjelp av Texas Instruments' EPIC-3 prosess, en 470 nanometers 4-lags CMOS prosess.
Størrelsen var 17.7 x 17.8 mm, eller 315 mm². Den interne elektriske spenningen var 3.3 Volt. Ved 167 MHz ga dette en effekt på 28 Watt og 20 mW i sovemodus. Prosessoren var forsynt med 521 pinner i et PBGA.
I 1998 lanserte Sun Microsystems en 200 MHz versjon med kodenavnet «Hornet». Den var produsert med 420 nanometers transistorer, og hadde en størrelse på 265 mm². De øvrige tekniske spesifikasjonene var uendret.

Strukturell oppbygning

En av de sentrale arkitektene bak UltraSPARC var Marc Tremblay.
En 167 MHz UltraSPARC med 2 MB Nivå-2 hurtigminne, hadde en ytelse på 240 SPECint92 og 350 SPECfp92.

Hurtigminne

UltraSPARC hadde et delt nivå-1 hurtigminne: 16 KB for data og 16 Kb for instruksjoner.
Prosessoren hadde også en integrert kontroller for et eksternt nivå-2 hurtigminne for både data og instruksjoner, som kjørte i samme hastighet som prosessoren. Størrelsen var valgfri, og kunne være 512 KB, 1 MB eller 2 MB.

Datamaskiner med UltraSPARC

Mellom 1995 og 2001 ble UltraSPARC benyttet på fem modeller av arbeidsstasjoner i Sun Ultra-serien: Ultra 1 (1 prosessor), Ultra 1 E (1 prosessor), Ultra 2 (1-2 prosessorer), Ultra 3000 (1-6 prosessorer) og Ultra 4000 (1-14 prosessorer).
I seriene Ultra Server, Ultra Enterprise og Sun Enterprise ble den benyttet i datamaskiner med opptil 30 stk 167 Mhz UltraSPARC prosessorer (Enterprise 6500).
Domkirken i Reykjavík

Domkirken i Reykjavík (isl: Dómkirkjan) ligger i gamlebyen i sentrum av den islandske hovedstaden. Den ble bygget i 1787 og er sete for den lutherske biskopen på Island. I 1847 ble katedralen gjenreist, og inneholder bl.a. en døpefont lagd og donert av billedhuggeren Bertel Thorvaldsen til hans islandske fars land.
Herlev kommune

Lokalpolitikk

Ved kommunalvalget 15. november 2005 fikk byrådet sosialdemokratisk flertall, og 
Kjeld Hansen kunne ta fatt på sin tredje strake fireårsperiode som borgermester.
Tania Michelet

Bakgrunn

Tania Michelet har bodd i Zambia, og reist i Zambia og landene rundt. Det er også her hun har lagt handlingen i sin debutbok Afrika er ikke for alle.
Michelet er utdannet cand. philol. i litteraturvitenskap fra Universitetet i Oslo. Hun har blant annet jobbet som sekretær, sjåfør og pilot.
Foreldrene hennes er Jon Michelet (1944–2018) og Bente von der Lippe (1947-1983). Hun er søster til Marte Michelet (født 1975).
Hun var gjest hos TV 2 i 2014, hvor hun snakket om sin mors død og i 2018, hvor hun snakket om sin fars død og hans kamp for å fullføre sitt 6-binds livsverk som begynte med  En sjøens helt - Skogsmatrosen. Hennes tale i farens begravelse ble filmet av VGTV.
Hun er veganer i protest mot behandlingen av dyr i kjøtt- og melkeindustrien, og har skrevet flere artikler om dyrevern.
Hun sto fram som nydøpt i den norske statskirke i februar 2019, noe som fikk mye oppmerksomhet i mediene.
Michelet har engasjert seg i kirkepolitikken og stiller til valg for den liberale valglisten til Åpen folkekirke i Kirkevalget 2019, som 5. kandidat på listen i Borg bispedømme.
Himantoides undata

Utseende

En liten (vingespenn ca. 40 millimeter), kraftig, mørkbrun svermer. Bakvingen er svart med et bredt, oransje tverrbånd.

Utbredelse

Arten er kjent fra Jamaica.
Landersfjorden

Landersfjorden (nordsamisk: Lánavuotna) er en fjordarm av Laksefjorden i Lebesby kommune i Finnmark. Fjorden strekker seg fem kilometer sørover til Issatgohppi i enden av fjorden.
Fjorden har innløp mellom Brattholmen i vest og Sommarvikneset i øst. Sør for Brattholmen går Storfjorden sørover. Det er et par bosetninger lengst sør i fjorden, men ingen større bosetninger. Fjorden er 187 meter på det dypeste, midtfjords ved munningen. 
Fylkesvei 98 går langs sørøstsiden av fjorden. Adamselv kraftverk ligger helt innerst i fjorden.
Kanel

Varianter

Det finnes en rekke arter av kaneltreet, men det er særlig de som nevnes her som forbindes med krydderret og handelsvaren kanel.
Den beste kanelen anses å være den som kommer fra Sri Lanka (ceylonkanel), men kaneltreet dyrkes også for eksempel rundt Tellicherry i Tamil Nadu i India, på Java, Sumatra og Borneo i Indonesia, på De vestindiske øyer, i Brasil og i Egypt. Ceylonkanel av utsøkt kvalitet har svært tynn og glatt bark, med en lett gulaktig brunfarge, sterkt utpreget lukt, og en særlig søt, varm og aromatisk smak. Den får et særpreg som skyldes en aromatisk olje som barken inneholder i en konsentrasjon på 0,5 til 1,0 prosent. 
En noe skarpere kanel stammer fra Kina, og heter kassiakanel (Cinnamomum cassia). Frem til 1960-årene var Vietnam viktigste kilde for denne varianten, men under og etter Vietnamkrigen overtok høylandet på Sumatra meget av produksjonen av en variant av denne arten. Pulveret er grovere og stengene har kraftigere vegger. Det er som oftest kassiakanel som selges i Skandinavia.

Bruk

Kanel anvendes både i ren form og ofte i krydderblandinger som curry og garam masala. Det anvendes også ved produksjonen av visse typer sjokolade og noen likører. Parfymeindustrien benytter kanelolje i noen luktsammensetninger.
Den medisinske effekten av ekte kanel (Cinnamomum zeylanicum eller Cinnamomum verum) har vært kjent i flere tusen år. Kanel inneholder virus-, sopp- og bakteriehemmende stoffer, og har blant annet vært benyttet både som middel mot diaré og mot infeksjoner.
En nyere oppdagelse er at kanel kan forbedre glukose- og lipidmetabolisme hos personer med diabetes type 2 eller redusert glukosetoleranse. Effekten skyldes vannløselige polyfenolpolymerer, og ikke de dominerende forbindelsene i den essensielle oljen. 
Forsøk kan tyde på at kassia er noe mer virkningsfull i denne sammenhengen enn ekte kanel.
Ordet kanel kommer fra canella som på italiensk betyr «lite rør», etter utformingen av  barken som krydderet skrapes ut av. 
Kanel kan være skadelig i doser over 3 gram.

Forbruk i Norge

Importen av kanel til Norge har på 2000-tallet ligget på om lag 150 tonn per år (1999–2009), av dette en økende andel knust eller malt (to tredeler de siste årene). Mer enn halvparten av importen kommer fra Indonesia, en betydelig andel fra India, mens Sri Lanka, Tyrkia, Vietnam og noen andre land står for mindre andel av importen. Importen utgjør et årlig forbruk per innbygger på 30-40 gram.

Kanelolje

Kaneloljen er en selvstendig handelsvare for seg, og utvinnes ved at man slår lett på barken og lar den gjennomtrekkes av saltvann, og så destillerer det hele. Den er gyllengul av farge.
Cahiers du cinéma

Cahiers du cinéma er et fransk filmmagasin som ble startet i 1951 av en gruppe filmkritikere. Inspirert av sine mentorer ved Cinémathèque, Henri Langlois og André Bazin, dannet de en gruppe kritikere, som bestod av Jean-Luc Godard, François Truffaut, Jacques Rivette, Jacques Doniol Valcroze og Claude Chabrol. Det som skulle bli en milepæl for den nye franske bølgen var tidsskriftet Cahiers du cinéma.
Kritikerne i Cahiers utviklet en ny form for filmkritikk, fokuserte på eksperimentell film og diskuterte internasjonale filmskapere. De var kritiske mot den standardiserte franske filmen, som før Cahiers-kritikerne hadde betegnelsen tradition de qualité og le cinéma de papa. Denne filmstilen hadde dominert den franske filmindustrien og bestod av store produksjoner med studioinnspillinger, oftest filmatiseringer av noveller, dramaturgiske, med store stjerner og filmprodusenten i sentrum for produksjonen.
Kritikerne i Cahiers sidestilte film med andre kunstformer. Med denne tanken som grunnlag kom en av de mest aggressive kritikerne, François Truffaut, fram. Han skrev en rekke tekster der han kritiserte de tradisjonelle filmskaperne av kvalitetsfilm for ikke å være originale og la fram teorien la politique des Auteurs, som siden ble utviklet til auteurteorien og auteur-begrepet. Med begrepet rettet han oppmerksomhet mot filmregissøren og ble talsmann for at makten i filmproduksjonen som tidligere lå hos produsenten nå skulle overføres til regissøren. Hele filmproduksjonen skulle preges av auteurens subjektivitet. Han var et skapende geni med sitt individuelle filmspråk, med ansvar for alt fra manus til kameraarbeid og som tenker i bilder og prioriterer det visuelle, filmens mise-en-scène.
Cahiers-kritikerne hyllet regissører som arbeidet med å speile realisme og skrev enkle fortellinger om hverdagslivet, spilte inn film på location med ukjente skuespillere og benyttet teknikker som håndholdte kameraer.
Cahiers du cinéma utviklet en metode å forholde seg til film på som seinere ble videreutviklet, blant annet av noen av deres kritikere Jean-Luc Godard og François Truffaut, som regissører i den innflytelserike perioden i europeisk filmhistorien, den nye franske bølge (nouvelle vague) på 1960-tallet.
Georg Sinclair (leiesoldat)

Georg Sinclair (ca. 1580-1612) var en skotsk leiesoldat som kjempet i Kalmarkrigen, og ble posthumt kjent i Norge og færøyene gjennom balladen Sinklars Vise.

Tidlig liv

Georg Sinclair var uekte sønn av en Caithness laird, David Sinclair av Stirkoke, og nevø av Jarlen av Caithness. Han ble utdannet i Edinburgh  og i 1595 deltok i et mytteri som endte med at byens offiserer stormet skolen.

Karriere

Som mange av hans landsmenn søkte Sinclair rikdom og berømmelse som leiesoldat i Europa. Da Jakob VI vedtok en resolusjon i 1607 som tillot hans soldater å selge sine tjenester i utlandet, satte Sinclair opp en militær styrke av menn fra sin klan.

Død

Sinclairs styrker ble skipet til Norge i 1612 av piraten Robert Stewart for å bekjempe Skottlands fiender,danskene, som bedrev kaperfart. I Slaget ved Kringen, ble Sinclair sammen med 300 av sine menn overfalt av norske milits mens de marsjerte gjennom Norge forå slutte seg til til svenskekongen Gustav Adolfs hær. Sinclair, som red først i kolonnen og var iført en prangende hjelm, var den første til å falle; han ble skutt av Berdon Segelstad, en norsk militsmann.
Sigøyner-cowboy

Sigøyner-cowboy er et musikkalbum med Cowboy-Laila, utgitt i 2005.
Fatal Impact

Fatal Impact er et norsk heavy metal-band dannet i Gjøvik.
Incadorcus cuzcoensis

Utseende

En liten (ca. 12 millimeter), blank, svart hjortebille. Kroppen har gjerne en litt matt glans. Hannens kjever er noe forstørrede, rundede, påfallende asymmetriske, med høyre og venstre mandibel tydelig ulike. Pronotum er rundet, bredest foran. Dekkvingene har opphøyde, blanke lengdelister, områdene mellom dem er tett og kraftig punkterte. Dekkvingenes ytterkanter er mørkrøde.

Utbredelse

Arten er utbredt i Andesfjellene i det Peru (Cuzco).
Fylkesvei 7580

Fylkesvei 7580 går mellom Herjangshøgda og Herjangen i Narvik kommune. Veien er 3,4 km lang. Veien var en del av europavei 10 fram til den nye veien mellom Herjangshøgda og Bogen ble åpnet rundt 2000.
Frem til 2019 hadde veien betegnelsen fylkesvei 767.
Humanity First

Humanity First er en internasjonal humanitær nødhjelpsorganisasjon. Organisasjonen ble etablert i Storbritannia tidlig på 1990-tallet for å fremme og beskytte bevarelsen av menneskeliv og menneskeverdet. Humanity First bidrar med hjelp til over 35 trengende land spredt over fem kontinenter, og er nå registrert i 23 land. Organisasjonen er drevet av frivillige verden over. Profesjonelle innenfor medisin, ingeniørarbeid og teknikk bidrar med det de kan for å støtte internasjonale prosjekter. Organisasjonen er kjent for høy effektivitet på grunn av de mange veldedige medlemmene. Gode samarbeidspartnere og globalisering har også bidratt til de utmerkede resultatene. Av alle donasjonene organisasjonen mottar, går 93 % direkte til konkrete tiltak i prosjektene. De frivillige jobber ofte 100 ganger mer enn donasjonene som mottas.
EM i turn for menn 1985

Det 16. europamesterskapet i turn for herrer ble arrangert i Oslo i Norge i 1985.
Flädie

Flädie er et tettsted i Lomma kommune i Skåne län i Sverige. I 2010 hadde tettstedet 251 innbyggere. Flädie ligger cirka 7 kilometer vest for Lund.
Vernadskij (forskningsstasjon)

Vernadskij (Akademik Vernadskij) er Ukrainas eneste forskningsstasjon i Antarktis, beliggende på Marina Point på Galindez Island i øygruppen Argentine Islands. Stasjonen ble etablert ved at Ukrainas National Antarctic Scientific Center overtok britenes base Faraday Station i februar 1996 for 1 britisk pund. 
Fra stasjonen drives det forskning innen meteorologi, den øvre atmosfæren, geomagnetisme, ozon, seismologi, glasiologi, økologi, biologi og fysiologi.
Stasjonen består av ni bygninger, som alle står på fjellgrunn. Den er helårsbemannet og kan innkvartere inntil 24 personer. Stasjonen er oppkalt etter den ukrainske vitenskapsmannen Vladimir Vernadskij (1863–1945).
Nils Larsenbreen

Nils Larsenbreen er en isbre på vestsiden av det norske bilandet Peter I Øy i Antarktis. Den er om lag 2,5 kilometer lang og ligger nord for Norvegiabukta på Lazarevkysten.
Breen er oppkalt etter kaptein Nils Larsen på ekspedisjonsfartøyet «Norvegia». Norvegia-ekspedisjonen besøkte Peter I Øy i februar 1929 og gjorde krav på den for Norge etter å ha foretatt den første ilandstigningen på øya.
Kangia

Kangia (dansk: Jakobshavns Isfjord) er en fjord i Ilulissat kommune på vestkysten av Grønland. Den ligger i gå-avstand fra kommunens hovedby, Ilulissat, deler av veien går på en fin plankesti.
Fjorden er 40 km lang og ligger ca. 250 km nord for den nordlige polarsirkelen. Denne fjorden ble sammen med isbreen Sermeq Kujalleq Verdensarvstedet Ilulissatfjorden i 2004 og er Grønlands eneste verdensarvsted. Sermeq Kulalleq er en av verdens raskeste isbreer, den beveger seg ca. 19 meter pr. dag og produserer derfor store mengder isfjell. Mange av isfjellene blir sittende fast i kortere eller lengre tid ved utløpet av fjorden, der den er grunnest. Fjorden ender opp i Diskobukten.
Kangia og Ilulissatfjorden er en godt besøkt turistattraksjon på Grønland.
Jegerregisteret

Jegerregisteret, som ble etablert i 1982 og er en del av Brønnøysundregistrene, er et register over personer som har kvalifisert seg til å drive jakt i Norge. Registeret har også oversikt over hvilke av de registrerte jegerne som har innbetalt jegeravgift til Staten. Jegerregisteret inneholder dessuten opplysninger om personer som er fradømt jaktrett for kortere eller lengre tid.
Oppgavene som utføres ved Jegerregisteret i Brønnøysund er først og fremst registrering av jegere som har bestått jegerprøven, og utsending av jegeravgiftskort. Jegerregisteret har internettløsninger for betaling av jegeravgift og lisensfelling. Disse løsningene kan benyttes av norske og utenlandske jegere som er registrert i registeret. Jegerinformasjon om vilt, jakttider, våpen og ammunisjon blir ivaretatt av Direktoratet for naturforvaltning.
Melchior Borchgrevinck

Bakgrunn

Melchior Borchgrevinck var sønn av den nederlandske musikeren Bonaventura Borchgrevinck, som i 1587 ble kapellmester ved hoffet til kong Frederik II av Danmark og Norge. Bonaventura ble ganske snart avskjediget, men Melchior og flere andre av Bonaventuras «geseller» ble værende som musikere i hoffkapellet.

Karriere

Året etter, i 1588, døde kongen, og hans mindreårige sønn Christian ble konge som Christian IV. Hans formyndere skar ned på hoffet, men fra kongens kroningsfest i 1596 og mange år frem var det danske hoff ett av de steder i Europa hvor musiklivet utfoldet seg i størst prakt. Borchgrevinck treffes første gang i 1596 som sangerdreng i det danske hoffkapell, men nevnes kort etter som instrumentist og 1596 som organist i samme kapell.
Etter å ha blitt forfremmet til hofforganist reiste Borchgrevinck i 1599 med to av kapelldrengene til Giovanni Gabrieli i Venezia, der Christian IV lot flere sangere og instrumentister undervise i kunsten, og mottok, da han det følgende år var vendt tilbake, de mest smigrende beviser på kongens yndest: i 1600 blev han utnevnt til hofforganist med høy lønn og til læremester for forskjellige unge danske musikere for hvis utdannelse Christian IV interesserte sig, deriblant Hans Nielsen, Mogens Pedersøn og Hans Brachrogge. I 1601 ble han forlenet med et kannikedømme i Roskilde, og noen måneder senere skjenket kongen ham sitt bilde, en ære som ellers kun ble de allerberømteste utenlandske musikere til del.
Han var også i Italia vinteren 1601–1602. Borchgrevinck opparbeidet seg et godt ry i Venezia. Orazio Vecchi karakteriserte ham i madrigalverket Le veglie di Siena (1604), som var dedisert Christian IV, for «en i sannhet fortreffelig musiker», og påberopte seg i den sammenhengen en uttalelse av Giovanni Gabrieli.
I 1618 ble Borchgrevinck øverste kapellmester ved det kongelige hoffet. Eleven Mogens Pedersøn ble året etter utnevnt til visekapellmester. En stor del av hoffkapellet ble på grunn av trettiårskrigen avskjediget i 1627, og Borchgrevinck trakk seg tilbake til sitt gods i Roskilde.
På begynnelsen av 1631 ble han gjeninnsatt i sin tidligere stilling og beholdt denne til sin død ett og et halvt år seinere. Hans enke omtales enn i 1634 som boende i kantors residens i Roskilde.
Borchgrevincks etterkommer Leonard Christian Borchgrevink (1698–1772) var direktør ved Røros Kobberverk i 1737–1772 og ble grunnlegger av en livskraftig norsk grein av Borchgrevink-slekten.

Musikk

Bare få av Borchgrevincks komposisjoner er bevart. I 1605-1606 gav han ut madrigalsamlingen Giardino novo bellissimo di varii fiori musicali scieltissimi i København der et par av hans egne stykker finnes. Han står også bak utgivelsen IX Davids Psalmer, med fire Stemmer rimvis udsat (København 1607), men denne regnes som tapt. En samling paduaner og gallarder utgitt i Hamburg 1607 og 1609 inneholder noen danser av Borchgrevinck.
Selenopidae

Utseende

Middelsstore til ganske store, flate, gråbrune edderkopper med åtte øyne. Av disse står seks på en tverr-linje. Det ytterste paret er gjerne bleke og kanskje ikke funksjonelle. De to siste øynene står litt lenger bak. De minner om store krabbeedderkopper (Thomisidae), særlig fordi beina er lagt flatt og spredt utover.

Levevis

De er svært raske edderkopper som sitter stille mesteparten av tiden, de er da utmerket kamuflert, men kan foreta lynraske spurter. Dette gjør dem vanskelig å fange. De er jaktende edderkopper som sitter stille og venter på at et bytte skal komme i nærheten, da spurter de ut og fanger det.

Utbredelse

Familien finnes i alle verdensdeler, men i Nord-Amerika og Europa bare i de sørligste delene. I Europa finnes det bare én art i de aller sørligste delene.
Time (kommune)

Næringsliv

Landbruket og husdyrholdet er betydelig i kommunen, med blant annet hønse-, saue-, storfe- og svinehold. Industrien sysselsetter likevel omtrent dobbelt så mange.

Kultur

Avisa Jærbladet kommer ut på Bryne. Time kommune er med i Landssamanslutninga av nynorskkommunar.

Tusenårssted

Kommunens tusenårssted er Bryne Mølle. Bryne Mølle er sammen med Storstova Jærens regionale kulturhus. Tusenårstreet ble plantet ved Time kirkegård.

Severdigheter

Bryne Mølle er et minnesmerke og en kulturinstitusjon i sentrum av Bryne. Maling av korn til matmel er en virksomhet som har eksistert ved Bryneåna gjennom flere århundre. Det lå her to små kvernhus med tilhørende tørkeri. Datering på disse er vanskelig, men de har ligget her lenge.
Fritz Røed skulpturpark ligger i Bryne sentrum og ble åpnet i 2004. Skulpturene i parken er en gave fra kunstneren Fritz Røed som var født på Bryne. Kunstneren er også kjent for monumentet Sverd i fjell som står i Hafrsfjord.  
Garborgsenteret åpna på Bryne i 2012. Det skal være en nasjonal formidlingsarena for å fremme interessen for Arne Garborg og Hulda Garborg og deres tanker og visjoner. Målet er å inspirere til samfunnsengasjement, til å lese og til å skape. Det vil være et levende senter for demokrati, kunnskap og skaperkraft. Målgruppa for senteret er et allment publikum uten særskilte faglige forkunnskaper. Ungdom og unge voksne er utpekt som hovudmålgrupper.
Garborgheimen på Garborg er huset på gården der Arne Garborg vokste opp og frasa seg odelen til.
Knudaheio på Undheim er Arne Garborgs dikterstue. Her var han nesten hver sommer fra han fikk det bygget i 1899 til han døde i 1924. Verker som Knudahei-brev, I Helheim og Jesus Messias er skrevet her.

Kommunesammenslåing 2016

25. april 2016 ble det avholdt folkeavstemning i Hå, Klepp og Time om sammenslåing av de tre kommunene. 56,4% stemte for sammenslutning i Time, mens 40,8% stemte nei. Valgdeltagelsen var 53%. Både i Hå og Klepp ble det nei til sammenslutning.
Eikeminérmøll

Utseende

Eikeminérmøll er en liten (vingespenn 8–11 mm), slank, brungul møll. Antennene er trådformede, gulaktige og rundt ⅔ så lange som forvingen. Hodet, kropp og forvinger er ensfarget brungule, bakkropp og bakvinger gråbrune. Forvingen har lange hårfrynser langs ytterkanten og den ytre halvdelen av bakkanten, bakvingen er lang og smal, med lange, brungrå hårfrynser hele veien rundt, spesielt lange bak. Larven er lysgul, den mørke tarmen skinner gjennom. Hodekapselen er lysbrun, den har en brun ryggplate med lys midtlinje på første kroppsledd og en brun plate på bakerste kroppsledd.

Levevis

Denne arten finnes der det vokser eik, og utbredelsen følger eika nokså nøye. Hunnen legger egg på oversiden av eikeblader, dette klekkes i august – september. Den nyklekte larven gnager seg inn i bladet og lager en flekkmine på bladets overside. Larven spinner et nettverk av silketråder inne i minen, et karakteristisk trekk er at ekskrementene blir kastet ut gjennom et hull på siden og ikke samler seg opp inne i minen, som de gjør hos de fleste andre bladminerere. På høsten faller larven til bakken når bladet den lever i, felles, og den overvintrer i en kokong inne i bladminen. Neste vår forvandler den seg til en puppe. De voksne sommerfuglene flyr i juni – juli. De kan være aktive døgnet rundt men mest om natten.

Utbredelse

Den er utbredt over det meset av Europa. I Norge følger den eikeskogens utbredelse langs kysten til den sørlige delen av Hordaland.
Rayman

Rayman er en videospillserie av Ubisoft som først ble utgitt 1995. Navnet er samtidig navnet på hovedfiguren i spillene.
Latinamerikatouren i golf for menn

Tour de las Americas er en turneringsserie (tour) i golf for herrer i Latin-Amerika. Touren gir ikke poeng til verdensrankingen i golf.
FC Barcelona Ishockey

FC Barcelona Ishockey er en ishockeyklubb i Barcelona, ​​Catalonia, som er del av klubben FC Barcelona. Laget spiller for tiden i den spanske ligaen (Superliga Española de Hockey Hielo) og deres hjemarena er Palau de Gel.
Liefdefjorden

Liefdefjorden er en 30 km lang vestlig sidearm av Woodfjorden i landskapet Haakon VII Land på nordvestre Spitsbergen, Svalbard. Den løper fra innerst der Monacobreen renner ut i fjordbotnen, videre langs bratte fjell i øst og vest, og langs den helt flate Reinsdyrflya ut i Woodfjorden.
Hele fjorden ligger inne i Nordvest-Spitsbergen nasjonalpark.
I Liefdefjorden ligger hyttene Texas Bar og Worsleyhamna. Texas bar ble bygd av Hilmar Nøis og Martin Pettersen Nøis i 1927 og navngitt etter delstaten Texas. Hytta er fortsatt i god stand. Worsleyhamna, også omtalt som Villa Oxford ligger på nordsiden av Liefdefjorden innenfor Andøyane og ble oppført av Hilmar Nøis i 1924.
Langt sør i fjorden ligger Sørdalsbukta, og her hadde det nasjonalsosialistiske Tyskland værstasjonen «Kreutzritter» fra 1. desember 1943 til 30. juni 1944, med tolv manns besetning.
Det antas at Liefdefjorden har sitt navn etter skipet «de Liefde» (kjærligheten).